તમે તમારા સંબંધો ક્યારેય બારીકાઈથી નિહાળ્યા છે? કેટલા સંબંધો તૂટ્યા છે? કેટલા સંબંધો સક્ષમ છે? કેટલા સંબંધો ડગુમગુ થઈ રહ્યા છે? ધ્યાનથી જોઈએ તો આપણી નજર સામે કેટલાક તૂટેલા સંબંધોનો કાટમાળ હોય છે. બીજી તરફ થોડાક સંબંધોની ઇમારત ખડી હોય છે. આપણે ક્યારેય વિચારીએ છીએ કે સંબંધોનો ઢગલો મોટો છે કે ઇમારત? ઇમારત છે તો એ કેવી છે? એમાં કેટલી રોશની છે? એ ઇમારતમાં આશરો મળે એમ છે ખરો? ઇમારત કરતાં કાટમાળનો ઢગલો મોટો હોય તો આપણને સવાલ થવો જોઈએ કે, આ સંબંધો કેમ તૂટ્યા? એના પાયા તકલાદી હતા? એના માટે ક્યાંક હું તો કારણભૂત નથી ને? મારી તો ક્યાંય ભૂલ નથી ને? અલબત્ત, દરેક વખતે આપણી ભૂલના કારણે જ સંબંધ તૂટ્યો હોય એવું જરૂરી નથી. સંબંધ સાચવવાની જવાબદારી બંને પક્ષે એકસરખી હોય છે. સંબંધમાં અપેક્ષાઓ પણ એકસરખી હોવી જોઈએ. અપેક્ષા સંતોષાય એવી હોવી જોઈએ. સંબંધમાં કોઈ પણ બાબતે અતિરેક થાય ત્યારે જ તેનો અંત આવે છે. કોઈ સંબંધ એકઝાટકે નથી તૂટતા. સંબંધ પહેલાં ધીમે ધીમે ઘસાય છે પછી એક ક્ષણ એવી આવે છે જ્યારે ધડાકાભેર સંબંધ તૂટે છે. રસ્તા ફંટાય છે અને દિશાઓ બદલાય છે.